ইম্ফাল, জুলাই ২৫:
মণিপুরগী পুৱারীগা শাগোন্নদুনা লাক্লবা মণিপুরগী শক্তম ঙাক্নবা হোৎনবদা অচৌবা থৌদাং লৌরকখিবা মণিপুরগী পোনিবু য়োকখৎনবা ইন্দিয়া লৈঙাক্কী টাইগর প্রোজেক্টকুম্বা সেন্টারনা স্পোন্সর তৌবা পোনি প্রোজেক্ট মণিপুরদা পায়খৎপীনবা রাজ্য সভাগী এমপি ইনিংথৌ লৈশেম্বা সনাজাওবনা পার্লিয়ামেন্টতা পুখৎখ্রে হায়রি।
 ঙসি পাঙথোকখিবা পার্লিয়ামেন্টকী নোংজু মীফমদা, স্পেসল মেন্সন ওইনা পুখৎলদুনা মহাক্না হায়খি, মণিপুর অসি বৃটিশ ওফিসারশিংনা মণিপুরী হোক্কী ওন হোর্সবেক হায়না খঙনখিবগা লোয়ননা মালেম পুম্বনা মর্ডান পোলো হায়না খঙনরিবা মশান্না অসিগী হৌরকফমনি হায়বসি থোইদোক হেন্দোক্না খঙনরবা অচুম্বা অমনি।
 কুমজা ১৮৯৯ দগী ১৯০৫ ফাওবদা মতমদুগী ভাইসরোয় লোর্দ কার্জননা মহাক্কী মোন্যুমেন্টেল পেপার দা ক্রেদল ওফ পোলোদ ইন্দিয়াদা লৈরিবা ইংলিসমেনশিংগী খ্বাইদগী পামজবা মশান্না পোলো অসি মণিপুরদগী হৌরকখিবনি হায়না শুগায়না পল্লি।  তাঙলব ব্রিদ অমা ওইরিবা অমদি মণিপুরগী ঙমখৈ ঙাকপদা অচৌবা থৌদাং লৌরকখিবা পোনি অসি ঙসিদি খুদোংথিনিংঙাই ওইরক্তুনা শুপ্নগী পোনি মশীং লিশিং ১রোমতমক ঙাইশিল্লক্লে।
 সী এম বীরেনগী মীৎয়েং মখাদা পোনি য়োকখৎতুনা থম্নবা হোৎনবা য়াবা থবকশিংসু হোৎনরি।  অদুবু ফান্ড মরাং কায়না লৈতবনা তাঙলবা পোনি অসি কন্নবা হোৎনবদা খুদোংচাদবা কয়া মায়োক্নরে হায়খি। 